মাদক উদ্ধারে গিয়ে আক্রান্ত পুলিশ, আহত ১৩

বারইপুর: মাদক উদ্ধারে (Recover Drugs) গিয়ে আক্রান্ত পুলিশ। দক্ষিণ ২৪ পরগনার (South 24 Parganas) বারুইপুরের (Baruipur) ঘটনা। চারজন সাব-ইন্সপেক্টর, ৩ জন অ্যাসিস্ট্যান্ট সাব-ইন্সপেক্টর সহ মোট ১৩ জন পুলিশ কর্মী আহত। বৃহস্পতিবার বিকেলে বারুইপুর থানার পুলিশের কাছে গোপন সূত্রে পেয়ে বৃন্দাখালি গ্রাম পঞ্চায়েতের মাছ পুকুর এলাকায় তল্লাশি অভিযানে যায়। অভিযোগ, বাবু ব্যক্তির বাড়িতে তল্লাশি চালানোর সময়ই একদল মানুষ তাঁদের উপর চড়াও হয়।

আরও পড়ুন: দিলীপ ঘোষের রোড শোতে উঠল গো ব্যাক স্লোগান

অভিযোগ, বৃহস্পতিবার বিকালে বারুইপুর পুলিশের খবর পায় বৃন্দাখালি গ্রামপঞ্চায়েতের একটি বাড়িতে মাদক লুকিয়ে রাখা আছে। বাবু নামে এক ব্যক্তির বাড়িতে মাদক লুকানো আছে, খবর পেয়ে বারুইপুর থানার পুলিশ অভিযানে যায়। যখন পুলিশ বাবুর বাড়িতে গিয়ে অভিযান চালাচ্ছিল, তখনই তাদেরকে কয়েক হাজার মানুষ ঘিরে ধরে। পুলিশ কর্মীদের ঘরের মধ্যে আটকে রাখা হয়। তার আগে লাঠি, রড বঁটি দিয়ে তাদের উপর হামলা চালানো হয় বলে অভিযোগ। পরে রাতে এসডিপিও বারুইপুর অতীশ বিশ্বাস ও আইসি বারুইপুর সমজিৎ রায়ের নেতৃত্বে বিশাল পুলিশ বাহিনী গিয়ে তাদের উদ্ধার করে। আহত পুলিশ কর্মীদের উদ্ধার করে বারুইপুর মহকুমা হাসপাতালে নিয়ে আসা হয়েছে। আহত পুলিশ কর্মীরা চিকিৎসাধীন।